VSL sklep II Cpg 1964/2014
Sodna praksa višjih sodišč, 2015-01-05

stroški postopka - načelo končnega uspeha - ponovljeni postopek

V obravnavani zadevi je tožeča stranka s svojim tožbenim zahtevkom v celoti pravnomočno propadla, zato do povračila stroškov pritožbe, četudi je z njo predhodno uspela, upoštevaje načelo končnega uspeha, ne more biti upravičena.

Pritožbi se ugodi in se sklep sodišča prve stopnje v izpodbijani III. točki izreka spremeni tako, da se znesek 12,66 EUR nadomesti z zneskom 101,20 EUR.

Tožeča stranka je dolžna povrniti toženi stranki stroške pritožbenega postopka v višini 61,42 EUR v roku 8 dni od prejema tega sklepa, v primeru zamude z zakonskimi zamudnimi obrestmi od prvega dne po preteku osemdnevnega roka do plačila.

Sodišče prve stopnje je z uvodoma navedeno sodbo in sklepom odločilo, da se postopek, ki je bil prekinjen dne 19. 2. 2013, od dne 5. 3. 2013 dalje nadaljuje v korist pravne naslednice tožeče stranke D., d. o. o. Nadalje je razsodilo, da se sklep o izvršbi Okrajnega sodišča v Ljubljani VL 101325/2011 z dne 13. 7. 2011 razveljavi tudi v 1. in 3. odstavku izreka in tožbeni zahtevek zavrnilo (II. točka izreka). Tožeči stranki je naložilo, da je dolžna toženi stranki povrniti njene pravdne stroške v višini 12,66 EUR v roku 8 dni, v primeru zamude z zakonskimi zamudnimi obrestmi od prvega dne po preteku osemdnevnega roka do plačila (III. točka izreka).

Zoper III. točko izreka izpodbijane odločbe se je zaradi bistvene kršitve določb pravdnega postopka, zmotne ugotovitve dejanskega stanja in zmotne uporabe materialnega prava pritožila tožena stranka (pritožba zoper sklep o stroških – prvi odstavek 166. člena ZPP). Pritožbenemu sodišču je predlagala, da pritožbi ugodi in izpodbijani sklep o stroških spremeni tako, da toženi stranki prizna vse prijavljene stroške v višini 140,37 EUR v roku 8 dni, z obrestmi v primeru zamude. Priglasila je pritožbene stroške.

Tožeča stranka na pritožbo ni odgovorila.

Tožena stranka v pritožbi utemeljeno opozarja, da je odločitev sodišča prve stopnje, s katero je le-to tožeči stranki priznalo povračilo stroškov pritožbe z dne 21. 3. 2013, na podlagi katere je Višje sodišče v Ljubljani s sklepom II Cpg 702/2013 z dne 9. 7. 2014 sodbo sodišča prve stopnje X Pg 4618/2011 z dne 5. 3. 2013 razveljavilo in zadevo vrnilo v novo sojenje, materialnopravno zmotna.

Temeljno pravilo o povrnitvi pravdnih stroškov je, da v končni posledici bremenijo tistega, ki je s svojim ravnanjem povzročil, da je bila pravda potrebna, zaradi kršitve subjektivnih pravic materialnega prava nasprotne stranke pa jo je izgubil (načelo uspeha). Odločilno je načelo končnega uspeha, ne pa uspešnost posameznih pravdnih dejanj (razen če gre za separatne stroške).(1)

V obravnavani zadevi je tožeča stranka s svojim tožbenim zahtevkom v celoti pravnomočno propadla. Zato do povračila stroškov pritožbe, četudi je z njo predhodno uspela, upoštevaje zgoraj pojasnjeno načelo končnega uspeha, ne more biti upravičena.

Glede na navedeno je sodišče prve stopnje tožeči stranki neupravičeno priznalo stroške pritožbenega postopka v višini 83,64 EUR. Zato je pritožbeno sodišče izpodbijano odločbo v III. točki izreka spremenilo tako, da je tožeča stranka namesto 12,66 EUR dolžna povrniti toženi stranki 101,20 pravdnih stroškov (peta alineja 358. člen ZPP). Navedeni znesek predstavlja nagrado za postopek v višini 22,10 EUR (tar. št. 3100 ZOdvT), nagrado za narok v višini 20,40 EUR (tar. št. 3102 ZOdvT), stroške za poštne in telekomunikacijske storitve v višini 8,5 EUR (tar. št. 6100 ZOdvT – 20% od nagrade, vendar največ 20 EUR), vse povečano za 20% DDV ter sodno takso za ugovor zoper sklep o izvršbi v znesku 40,00 EUR, skupaj torej 101,20 EUR. Ni pa tožena stranka upravičena do povrnitve stroškov odgovora na pritožbo, saj le-ta po vsebini ni pripomogel k odločitvi (prvi odstavek 155. člena ZPP).

Tožena stranka je s pritožbo uspela, zato ji gre tudi povračilo pritožbenih stroškov, sestavljeno iz nagrade za postopek z rednim pravnim sredstvom v višini 27,20 EUR (tar. št. 3210 ZOdvtT), stroškov za poštne in telekomunikacijske storitve v višini 5,44 EUR (tar. št. 6100 ZOdvT; 20% od nagrade), oboje povečano za 22% DDV, ter sodne takse za pritožbo v višini 21,60 EUR, kar vse skupaj znese 61,42 EUR. Tožeča stranka je dolžna povrniti toženi stranki stroške pritožbenega postopka v višini 61,42 EUR v roku 8 dni od prejema tega sklepa, v primeru zamude z zakonskimi zamudnimi obrestmi od prvega dne po preteku osemdnevnega roka do plačila.

V skladu s petim odstavkom 458. člena ZPP je o predmetni zadevi odločala sodnica posameznica.

(1) Tako komentar N. Betteto, v Pravdni postopek, Zakon s komentarjem, 2. knjiga, GV Založba, 2006, str. 29, 30.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.